নতুন বছরে ফিরছে বুম্বা-ঋতুর জুটি

কলকাতা: একের পর এক চমক ২০২৬-এ। বিশেষ করে বাংলা সিনেমার ক্ষেত্রে। কিছুদিন আগেই দেব ঘোষণা করেছেন এই বছরের পুজোতে শুভশ্রীর সঙ্গে জুটি বাঁধতে চলেছেন তিনি। এবার টলিপাড়ার আরও এক হিট জুটিকে ফের বড়পর্দায় দেখার পালা। নতুন বছরে ফিরছে বুম্বা-ঋতু। প্রসেনজিৎ চট্টোপাধ্যায় ও ঋতুপর্ণা সেনগুপ্ত (Rituparna Sengupta)। শেষবার তাঁদের একসঙ্গে দেখা গিয়েছিল কৌশিক গঙ্গোপাধ্যায়েরই (Kaushik Ganguly) পরিচালনায় ‘অযোগ্য’ ছবিতে। সেটি ছিল প্রসেনজিৎ চট্টোপাধ্যায় (Prasinjit Chatterjee) ও ঋতুপর্ণা সেনগুপ্তর জুটি হিসেবে ৫০ তম ছবি।

এবার ফের তাঁদের জনপ্রিয় জুটিকে একসঙ্গে দেখতে পাওয়ার একটা সম্ভাবনা তৈরি হয়েছে। পরিচালক কৌশিক গঙ্গোপাধ্যায়ের সঙ্গে প্রসেনজিতের মিটিং হয়েছে মঙ্গলবার সকালে। সেখানে ঋতুপর্ণাও ছিলেন। এরপর তাঁদের একসঙ্গে ছবি তুলতেও দেখা গিয়েছে। আর সেখান থেকেই তৈরি হয়েছে জল্পনা।

এবার কানাঘুষো শোনা যাচ্ছে, ফের নাকি কৌশিক গঙ্গোপাধ্যায়ের পরিচালনাতেই পর্দায় ফিরছে প্রসেনজিৎ-ঋতুপর্ণা।তবে সব কিছু ঠিকঠাক এগোলে চলতি বছরের গ্রীষ্মেই নতুন ছবির শুটিং শুরু হতে পারে। যদিও এই বিষয়ে এখনও পর্যন্ত কেউই আনুষ্ঠানিকভাবে মুখ খোলেননি। বুম্বা-ঋতু কি নিজেদের ৫১ তম ছবিটিও এবার করবেন কৌশিকের সঙ্গেই?

আরও পড়ুন: কী খেয়ে এত ফিট হৃতিক? দেখুন